<classify> MKUU wa Mkoa wa Mbeya, Albert Chalamila, amesababisha gumzo baada ya kuchukua uamuzi wa kuwachapa viboko wanafunzi 15 wa vidato tofauti katika Shule ya Sekondari Kiwanja iliyopo wilayani Chunya.Tukio hilo lilitokea jana asubuhi baada ya Chalamila kutembelea shule hiyo na kuona uharibifu uliotokana na kuungua moto bweni moja, wanafunzi hao wakidaiwa kuhusishwa na tukio hilo.Wanafunzi hao 14 ambao kila mmoja alichapwa viboko vitatu, wanatuhumiwa kukutwa na simu za kiganjani na wanahusishwa na tukio la kuungua moto kwa bweni moja lillotokea usiku wa kuamkia Oktoba Mosi, mwaka huu.Sambamba na kuwacharaza viboko, mkuu huyo wa mkoa pia aliiagiza bodi ya shule kufanya kikao cha haraka na kutoka na uamuzi kwa kila mzazi wa watoto kulipa kiasi kisichopungua Sh milioni moja kwa ajili ya kugharamia ukarabati wa jengo la bweni lililoteketea kwa moto. Alisema iwapo kuna mzazi yeyote atakaidi kulipa kiasi hicho cha fedha mtoto wake atapaswa kuhukumiwa kwenda jela, huku akiwatuhumu wazazi kuwa ndiyo wenye makosa kwa kuwa hawawakagui watoto wao mpaka wanakwenda na simu shuleni.Kama kuna mzazi atakataa kulipa, huyo mtoto wake lazima aende jela. Haiwezekani watoto watoke na simu huko makwao wazazi hawawakagui wanakuja kutuletea hasara hapa shule. Magufuli anawalipia ada mnasoma bure. Hata nyie wa kidato cha tano na sita kiasi mnacholipa hapa Sh 70,000 ni kidogo sana.Awali, akitoa taarifa ya shule, mkuu wa shule hiyo, Elly Mnyarape, alisema usiku wa kuamkia Oktoba Mosi kulitokea ajali ya moto ulioteleketeza moja ya mabweni shuleni hapo.Alisema baada ya uchunguzi wa awali uliofanyika na mkuu wa wilaya hiyo, Marypriscar Mahundi, kufika hapo, iliwabainika wanafunzi hao walikuwa na simu na hivyo ikahisiwa kuwa huenda ndiyo waliosababisha Moto huo japo hakuna na uhakika kwakuwa hawakukutwa na kifaa kingine chochote cha hatari.  <topic>: KITAIFA 